དེ་བཞིན་དབུ་མའི་ལམ་གྱི་སྲིད་ཇུས་དང་འབྲེལ་བའི་སྐོར་གསུང་དོན་དུ་༧གོང་ས་མཆོག་གིས་བོད་ཀྱི་གནད་དོན་ཡང་ཞི་བའི་གྲོས་མོལ་བརྒྱུད་གཉིས་སྨན་གྱི་ཐག་གཅོད་ཡོང་རྒྱུར་ཐུགས་རེ་དང་ཐུགས་བརྩོན་གནང་བཞིན་ཡོད་པས།རྒྱ་གཞུང་གིས་༧གོང་ས་༧སྐྱབས་མགོན་ཆེན་པོ་མཆོག་དང་ཁོང་གིས་འདོན་གནང་མཛད་པའི་དབུ་མའི་ལམ་གྱི་སྲིད་བྱུས་ནི་བོད་ཀྱི་གནད་དོན་འགྲིག་འཇགས་ཡོང་ཆེད་ཀྱི་ཐབས་ལམ་བཟང་ཤོས་དེ་ཡིན་པ་གསལ་པོ་ངོ་འཕྲོད་པའི་ཐོག་ནས་གྲོས་མོལ་འགོ་འཛུགས་བྱེད་དགོས་པ་ནན་བརྗོད་བྱེད་རྒྱུ་དང་ཆབས་ཅིགབཀའ་ཤག་གི་ངོས་ནས་བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་རྒྱུན་འཁྱོངས་ཐོག་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཁོ་ན་ལས་རང་བཙན་རྩོད་ཀྱི་མེད་པ་ནན་བརྗོད་བྱེད་རྒྱུ་ཡིན།ས་སྨན་དབུ་མའི་ལམ་གྱི་སྲིད་བྱུས་ནི་བོད་མི་མང་ཚོགས་ཀྱིས་མང་མོས་རྒྱབ་སྐྱོར་ཡོད་ཐོག་བོད་མི་མང་སྤྱི་འཐུས་ལྷན་ཚོགས་ཀྱིས་སྤྱི་མོས་ཀྱི་གྲོས་ཆོད་སྔ་ཕྱི་བཞག་ནས་གཏན་ལ་ཕབ་པ་ཤིག་ཡིན་པས།སྲིད་བྱུས་དེ་ལག་བསྟར་བྱེད་རྒྱུའི་འགན་དབང་འཛིན་སྐྱོང་བཀའ་ཤག་ལ་ཡོད་པ་བཞིན།བཀའ་ཤག་ལྷན་ཚོགས་དང་བོད་རྒྱ་ཞི་མོལ་ལས་དོན་ཚོགས་ཆུང་ནང་གོ་བསྡུར།ལྷག་པར་༸གོང་ས་༸སྐྱབས་མགོན་ཆེན་པོ་མཆོག་ལ་དུས་ནས་དུས་སུ་དགོངས་སྐོར་ཞུ་དགོས་ཞུས་ཏེ་བོད་རྒྱའི་གནད་དོན་སེལ་རྒྱུར་འབད་བརྩོན་ཞུ་བཞིན་ཡོད།སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དགོངས་ཡངས་དཀྱེལ་ཆེའི་སྒོ་ནས་ལོ་རབས་བདུན་ཅུའི་དཀྱིལ་ཙམ་ནས་རང་བཙན་མ་རྩོད་པར་དབུ་མའི་ལམ་གྱི་སྲིད་བྱུས་བཟུང་བ་ལ་བརྟེན་ནས།བོད་གཞིས་བྱེས་གཉིས་དབར་གཉེན་འཕྲད་ཐུག་འབྲེལ་བྱེད་ཐུབ་པ་དང་།ལྷག་པར་རྒྱ་ནག་གཞུང་དང་ཐད་ཀར་འབྲེལ་ལམ་བཙུགས་ཐུབ་པ་བྱུང་ནས་གཟིགས་སྐོར་སྐུ་ཚབ་ཚོགས་ཆུང་ཐེངས་བཞི་དང་།འབྲེལ་མོལ་རྟོག་ཞིབ་སྐུ་ཚབ་ཚོགས་ཆུང་ཐེངས་གཉིས།འབྲེལ་མོལ་བསྐྱར་མཐུད་ཀྱིས་འབྲེལ་མོལ་ཐེངས་བཅུ་སོགས་ཐད་ཀར་འབྲེལ་གཏུགས་ལན་མང་བྱུང་བ་དེ་དག་བརྒྱུད།བོད་ནང་གི་དངོས་ཡོད་གནས་ཚུལ་ཤེས་རྟོགས་ཡོང་རྒྱུ་དང་།ཁྱད་པར་བོད་ཀྱི་གནད་དོན་ཐོག་གོ་བསྡུར་ཞིབ་ཚགས་བྱེད་ཐུབ་པའི་ཐོག་བོད་མི་རིགས་ལ་རང་སྐྱོང་གི་གནས་བབ་ཇི་འདྲ་ཞིག་དགོས་པའི་བསམ་འཆར་ཡིག་ཐོག་རྒྱ་ནག་གཞུང་གི་འགོ་འཁྲིད་ལ་ཐད་ཀར་སྤྲོད་ཐུབ་པ་བྱུང་ཡོད།དེ་བཞིན་རྒྱལ་སྤྱིའི་ནང་གཞུང་དང་།དབུ་འཁྲིད།གྲོས་ཚོགས་འཐུས་མི།ཚོགས་པ་དང་སྒེར་བཅས་མང་པོས་སྲིད་བྱུས་འདི་བརྒྱུད་ནས་བོད་དོན་དཀའ་རྙོག་སེལ་རྒྱུའི་འབད་བརྩོན་ལ་རྒྱབ་སྐྱོར་བྱེད་བཞིན་ཡོད་པ་བཅས་ཀྱི་གྲུབ་འབྲས་གཞིར་བཞག་དང་།ལྷག་པར་རྒྱ་ཆེ་བོད་མི་མང་རྒྱ་གཞུང་གི་དམ་བསྒྲགས་སྲིད་བྱུས་འོག་དཀའ་སྡུག་ཚད་མེད་མྱོང་བཞིན་པ་སྙིང་བཅངས་ཐོག་ནས།དབུ་མའི་ལམ་གྱི་སྲིད་བྱུས་བརྒྱུད་བོད་རྒྱ་གཉིས་སྨན་གྱི་འགྲིག་འཇགས་ཤིག་གང་མྱུར་ཡོང་རྒྱུར་ཚོགས་སྒེར་ཚང་མས་ནུས་པ་མཉམ་སྤུངས་ཐོག་འཛིན་སྐྱོང་གི་འབད་བརྩོན་ལ་རམ་འདེགས་དགོས་པའི་འབོད་སྐུལ་ཞུ་རྒྱུ་ཡིན་ཞེས་དང་།གཞན་ཡང་བོད་ནང་གི་ད་ལྟའི་ཛ་དྲག་གི་གནས་སྟངས་དང་།ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་གར་སོང་ཆ་མེད་དུ་གྱར་བ་དང་།སྐད་ཡིག་སློབ་གསོ་བ་བཀྲ་ཤིས་དབང་ཕྱུག་བཙོན་འཇུག་བྱས་པ་བཅས་ལ་གདུང་སེམས་མཉམ་བསྐྱེད་གནང་མཁན་འཛམ་གླིང་གི་རྒྱལ་ཁབ་ཁག་དང་།བོད་དོན་ཐོག་རྒྱབ་སྐྱོར་གནང་མཁན་ཡོངས་ལ་ཐུགས་རྗེ་ཆེ་ཞུ་བཅས་སོགས་གསུངས་སོང་།